b'\n_START_ARTICLE_\nUrt\xc4\x97 Neni\xc5\xa1kyt\xc4\x97\n_START_SECTION_\nI\xc5\xa1silavinimas\n_START_PARAGRAPH_\nNeni\xc5\xa1kyt\xc4\x97 biochemijos bakalauro laipsn\xc4\xaf \xc4\xafgijo Vilniaus universitete, 2006 m. per bakalauro studij\xc5\xb3 laikotarp\xc4\xaf ji sta\xc5\xbeavosi Europos molekulin\xc4\x97s biologijos laboratorijoje (EMBL), Heidelberge, Vokietijoje.\xc2\xa0Jos bakalauro baigiamasis darbas \xe2\x80\x9e\xc5\xa0iluminio \xc5\xa1oko baltymo Hsp 47 retrogradin\xc4\x97s perna\xc5\xa1os tyrimas\xe2\x80\x9c buvo atliktas EMBL L\xc4\x85steli\xc5\xb3 biologijos ir biofizikos skyriuje. Neni\xc5\xa1kyt\xc4\x97 t\xc4\x99s\xc4\x97 savo studijas Vilniaus universitete ir 2008 m. \xc4\xafgijo biochemijos magistro laipsn\xc4\xaf. Jos magistro baigiamasis darbas \xe2\x80\x9emiRNR \xc2\xa0panaudojimas fluorescencine mikroskopija pagr\xc4\xafstai funkcinei analizei\xe2\x80\x9c buvo atliktas BioQuant institute, Heidelbergo universitete, Vokietijoje. Biochemijos moksl\xc5\xb3 daktaro laipsn\xc4\xaf Neni\xc5\xa1kyt\xc4\x97 \xc4\xafgijo 2012 m. \xc5\xa0v. Jono koled\xc5\xbee, Kemrid\xc5\xbeo universitete, Jungtin\xc4\x97je Karalyst\xc4\x97je. Jos daktaro disertacijos tema \xe2\x80\x9eAmiloidas \xce\xb2 ir mikroglij\xc5\xb3 fagocitoz\xc4\x97\xe2\x80\x9c. Disertacijos tikslas buvo nustatyti mikroglijos fagocitin\xc4\x97s funkcijos vaidmen\xc4\xaf prarandant neuronus d\xc4\x97l Alzhaimerio ligos peptido A\xce\xb2 poveikio. Naudodama l\xc4\x85steli\xc5\xb3 kult\xc5\xabras i\xc5\xa1 geneti\xc5\xa1kai modifikuot\xc5\xb3 gyv\xc5\xabn\xc5\xb3 linij\xc5\xb3 ir farmakologines kult\xc5\xabr\xc5\xb3 manipuliacijas ji parod\xc4\x97, kad neuron\xc5\xb3 praradimas, sukeltas subneurotoksini\xc5\xb3 A\xce\xb2 koncentracij\xc5\xb3, vyko per fagocitoz\xc4\x97s proces\xc4\x85, kurio metu gyvas neuronas pa\xc5\xa1alinamas aktyvuotos mikroglijos l\xc4\x85stel\xc4\x97s.\n_START_SECTION_\nKarjera\n_START_PARAGRAPH_\n2012 m. Neni\xc5\xa1kyt\xc4\x97 \xc4\x97jo mokslo darbuotojos pareigas Kembdrid\xc5\xbeo universiteto Biochemijos katedroje. Ji dalyvavo bendrame projekte su profesoriumi Peter St George-Hyslop ir tyr\xc4\x97 v\xc4\x97lyvojo Alzhaimerio ligos rizikos genus bei j\xc5\xb3 vaidmen\xc4\xaf reguliuojant mikroglijos aktyvacij\xc4\x85. V\xc4\x97liau buvo vizituojan\xc4\x8dia mokslininke Lietuvos sveikatos moksl\xc5\xb3 universiteto Neuromoksl\xc5\xb3 insitute.  _NEWLINE_2012 m. lapkri\xc4\x8dio m\xc4\x97n. Neni\xc5\xa1kyt\xc4\x97 prad\xc4\x97jo dirbti UAB \xe2\x80\x9cExpertus Vilnensis\xe2\x80\x9d moksline konsultante. Ji prisid\xc4\x97jo prie automatizuotos anatomin\xc4\x97s patologijos pl\xc4\x97tros Lietuvoje. _NEWLINE_Nuo 2013 m. iki 2016 m. Neni\xc5\xa1kyt\xc4\x97 sta\xc5\xbeavosi Europos molekulin\xc4\x97s biologijos laboratorijoje (Italija) pagal Marie Sk\xc5\x82odowska-Curie podoktorant\xc5\xabros program\xc4\x85. Ji tyrin\xc4\x97jo sinapsi\xc5\xb3 gen\xc4\x97jimo vaidmen\xc4\xaf vystymosi metu, siekdama identifikuoti molekulines \xc5\xbeymes, kurios atskiria stiprias ir silpnas sinapses smegen\xc5\xb3 tinkl\xc5\xb3 brendimo metu.   _NEWLINE_\xc5\xa0iuo metu Neni\xc5\xa1kyt\xc4\x97 yra Vilniaus universiteto Neurobiologijos ir biofizikos katedros mokslo darbuotoja. Jos darbo grup\xc4\x97 siekia nustatyti molekulinius smegen\xc5\xb3 tinkl\xc5\xb3 gen\xc4\x97jimo mechanizmus, kuri\xc5\xb3 metu smegen\xc5\xb3 imunin\xc4\x97s l\xc4\x85stel\xc4\x97s i\xc5\xa1 br\xc4\x99stan\xc4\x8dio neuron\xc5\xb3 tinklo pa\xc5\xa1alina nereikalingas jungtis ir taip sudaro s\xc4\x85lygas susiformuoti strukt\xc5\xabri\xc5\xa1kai ir funkci\xc5\xa1kai brand\xc5\xbeiam tinklui. _NEWLINE_Nuo 2006 m. yra Lietuvos biochemik\xc5\xb3 draugijos ir Lietuvos neuromoksl\xc5\xb3 asociacijos nar\xc4\x97, o nuo 2017 m.- Lietuvos mokslos tarybos valdybos nar\xc4\x97. Ji taip pat yra Biochemical Society (JK) ir Society for Neuroscience (JAV) nar\xc4\x97.\n_START_SECTION_\nApdovanojimai\n_START_PARAGRAPH_\nD\xc4\x97l savo mokslini\xc5\xb3 pasiekim\xc5\xb3 2017 m. gegu\xc5\xbe\xc4\x97s 26 d. Neni\xc5\xa1kyt\xc4\x97 buvo apdovanota L\xe2\x80\x98Oreal-UNESCO \xe2\x80\x9eMokslo moterims\xe2\x80\x9c stipendija. Ji yra pirmoji Lietuvos mokslinink\xc4\x97 gavusi \xc5\xa1\xc4\xaf apdovanojim\xc4\x85. Neni\xc5\xa1kyt\xc4\x97 taip pat yra viena i\xc5\xa1 15 laurea\xc4\x8di\xc5\xb3 gavusi\xc5\xb3 2019 m. L\xe2\x80\x98Oreal- UNESCO \xe2\x80\x9eMokslo moterims\xe2\x80\x9c Tarptautini\xc5\xb3 kylan\xc4\x8di\xc5\xb3 talent\xc5\xb3 apdovanojim\xc4\x85. Kiti jos svarb\xc5\xabs apdovanojimai:_NEWLINE_(2017) IBRO Return Home Fellowship, jos grup\xc4\x97s \xc4\xafk\xc5\xabrimui Vilniaus universitete. _NEWLINE_(2016) Marie Sk\xc5\x82odowska-Curie Individual Fellowship, jos projektui Vilniaus universitete. _NEWLINE_(2012) Marie Sk\xc5\x82odowska-Curie Intra-European Fellowship, jos projektui Europos molekulin\xc4\x97s biologijos laboratorijoje.'